Hondjie laat hom nie deur amputasie keer | Netwerk24
Hondjie laat hom nie deur amputasie keer
Deur Marthinus Koekemoer 13 Februarie 2019 10:20
Bekkie, 'n miniatuur-pinscher van twee maande oud, se linkervoorbeen is onlangs by die Universiteit van Pretoria se Onderstepoort- Akademiese Hospitaal geamputeer, maar sy was 'n dag later al weer aan die gang.
"Bekkie was in 'n ongeluk betrokke. Die bene het deur haar vel gesteek," sê Liesel van der Merwe, 'n senior lektor by die hospitaal.
Bekkie se linkervoorbeen is geamputeer, maar sy was binne dae weer vol lewe.
"In haar geval was daar regtig nie enige ander alternatief as amputasie nie. Haar beentjies is klein en dit was 'n groot wond."
Bekkie se beentjie was verbrokkel en met 'n oop wond was die risiko van infeksie groot.
"Die bloedvloei na die onderste deel van 'n miniatuur-pinscher is nie goed nie en daar is nie veel spiere om die been te ondersteun nie," sê Van der Merwe.
"Selfs in die geval van 'n skoon breek sonder komplikasies is die genesingsproses in hierdie area nie goed nie."
Die operasie het omtrent 'n uur geduur. Die narkose was waarskynlik die grootste risiko van die proses vanweë Bekkie se klein are. Die beheer van haar liggaamstemperatuur en suikervlakke is ook 'n groot uitdaging. Daar is besluit om haar hele been en skouer te verwyder aangesien 'n stompie wat agterbly in 'n sensitiewe area kan ontwikkel.
" 'n Klein hondjie se bene dra minder gewig en hulle is beter in staat as 'n groter hond om op drie bene reg te kom," sê Van der Merwe.
"Kleiner honde is ook minder geneig om artritis te ontwikkel en dis onwaarskynlik dat haar ander bene artritis sal ontwikkel. Sy moet egter nie vet word nie."
Van der Merwe sê Bekkie het al 'n dag ná die operasie begin beweeg en sy behoort binne 'n week weer heeltemal aan die gang te wees.